Oficialusis leidinys L 287 , 30/11/1995 p. 0003 - 0006



Tarybos Reglamentas (EB) Nr. 2744/95 1995 m. lapkričio 27 d. dėl darbo užmokesčio struktūros ir pasiskirstymo statistikos EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 213 straipsnį, atsižvelgdama į Komisijos pasiūlymą, kadangi Komisija tam, kad galėtų atlikti jai pavestas užduotis, turi būti informuojama apie darbo užmokesčio būklę bei tendencijas Bendrijos valstybėse narėse, pirma, apie jų darbo jėgos struktūros pokyčius, ir antra, apie darbuotojų pasiskirstymą pagal darbo užmokesčio dydį; kadangi Bendrijai plėtojantis ir vidaus rinkai veikiant didėja palyginamų duomenų apie darbo užmokesčio struktūrą poreikis, ypač analizuojant ekonominės ir socialinės sanglaudos linkme pasiektą pažangą bei patikimų duomenų pagrindu lyginant Bendrijos valstybes nares ir regionus; kadangi darbo užmokesčio struktūrą ir pasiskirstymą geriausiai galima įvertinti parengus Bendrijos statistinius duomenis apie darbo užmokesčio struktūrą, taikant suderintus metodus ir sąvokas, kaip buvo daroma 1966, 1972, 1974 ir 1978 m. pagal atitinkamus Reglamentus Nr. 188/64/EEB [1], (EEB) Nr. 2395/71 [2], (EEB) Nr. 178/74 [3] ir (EEB) Nr. 495/78 [4]; kadangi dėl darbo jėgos struktūros ir darbo užmokesčio pasiskirstymo pokyčių, ypač kalbant apie ekonominės veiklos rūšis, ankstesnių tyrimų rezultatai jau nėra tikslūs ir neaprėpia visų valstybių narių; kadangi šiuo metu valstybių narių turimi duomenys teikia informacijos tik apie vidurkius, jais remiantis negalima daryti išvadų nei apie darbo užmokesčio ir jį gaunančių asmenų atskirųjų rodiklių (ypač amžiaus, lyties, profesinio statuso, darbo stažo) santykį, nei apie darbo užmokesčio pasiskirstymą; kadangi šios srities statistinė informacija yra prieinama tik kai kuriose valstybėse narėse, negalima atlikti pagrįstų palyginimų; kadangi dėl tos priežasties darbo užmokesčio struktūros statistika turi būti rengiama remiantis bendromis sąvokomis ir suderintais metodais; kadangi pagal subsidiarumo principą bendri statistikos standartai, leidžiantys parengti suderintą informaciją, gali būti veiksmingai kuriami tik Bendrijos lygmeniu; kadangi tokie standartai kiekvienoje valstybėje narėje bus diegiami remiantis įstaigų ir institucijų, paskirtų oficialiai statistikai rengti, kompetencija; kadangi pagal Sprendimą 93/464/EEB [5] Bendrijos statistinių duomenų apie darbo užmokesčio struktūrą rengimas yra vienas iš 1993–1997 m. statistikos programos prioritetų; kadangi tikslinga kai kurioms valstybėms narėms numatyti išimtis atsižvelgiant į konkrečius techninius sunkumus, su kuriais tokios valstybės narės susiduria rinkdamos tam tikros rūšies informaciją, jeigu tai neturi įtakos statistinės informacijos kokybei; kadangi Statistikos programų komitetas, įsteigtas Sprendimu 89/382/EEB, Euratomas [6], pritarė Komisijos pasiūlymui, PRIĖMĖ ŠĮ REGLAMENTĄ: 1 straipsnis Bendrosios nuostatos Pagal savo atitinkamą kompetenciją valstybės narės ir Komisija rengia Bendrijos statistinius duomenis apie visų darbuotojų darbo užmokesčio struktūrą ir pasiskirstymą 3 straipsnyje nurodytose ekonominės veiklos rūšių sekcijose. 2 straipsnis Pamatinis laikotarpis Statistiniai duomenys rengiami remiantis statistine informacija apie 1995 finansinius metus ir atitinkamą reprezentatyvųjį mėnesį, laikantis priede nurodytų specialiųjų nuostatų. 3 straipsnis Taikymo sritis Statistiniai duomenys aprėpia visas veiklos rūšis, apibrėžtas Europos bendrijos ekonominės veiklos rūšių klasifikatoriaus, toliau vadinamo "NACE 1 red.", parengto pagal Reglamentą (EEB) Nr. 3037/90 [7], C, D, E, F, G, H, I, J ir K sekcijose, laikantis šio reglamento priede nurodytų specialiųjų nuostatų. 4 straipsnis Statistiniai vienetai Duomenys renkami ir darbo užmokesčio struktūros bei pasiskirstymo statistika rengiama bet kurių Reglamente (EEB) Nr. 696/93 [8] apibrėžtų statistinių vienetų pagrindu, ir šie duomenys bei statistika teikia informacijos apie darbuotojus vietiniuose vienetuose, kuriuose dirba 10 ir daugiau darbuotojų ir kurie sugrupuoti pagal dydį ir pagrindinę veiklą. 5 straipsnis Reikalingos informacijos apibūdinimas Duomenys renkami apie: 1) vietinius vienetus, kuriuose dirba darbuotojai, patekę į imtį, o būtent šie duomenys: darbo vietos regionas, vieneto dydis, ekonominės veiklos rūšis pagal NACE 1 red., finansinės ir ekonominės kontrolės formos, kaip apibrėžta 1980 m. birželio 25 d. Komisijos direktyvoje 80/723/EEB dėl valstybių narių ir valstybinių įmonių finansinių santykių skaidrumo [9], ir galiojančio kolektyvinio susitarimo dėl darbo apmokėjimo pobūdis; 2) kiekvieną darbuotoją, patekusį į imtį, o būtent šie duomenys: a) bruto darbo užmokestis per visą reprezentatyviojo mėnesio darbo apmokėjimo laikotarpį, įskaitant įvairias reguliarias premijas, priemokas už viršvalandžius, darbą pamainomis, nakties metu ir savaitgaliais bei komisinius; taip pat įtraukiama ir užmokestis už nedirbtą laiką (atostogas ar ligos dienas), kurį visiškai apmoka darbdavys, šeimos pašalpos ir kitos kolektyvinėje sutartyje nustatytos ar vietiniame vienete savanoriškai mokamos išmokos; visas darbo užmokestis, susijęs su viršvalandžiais, ir specialus apmokėjimas už darbą pamainomis, nakties metu ar savaitgaliais nurodoma atskirai; b) atitinkamų finansinių metų metinis bruto darbo užmokestis, t. y. bruto darbo užmokestis per metus, kaip apibrėžiama šio straipsnio 2 dalies a punkte, pridėjus vienkartines premijas (kaip antai: atostogų išmokos, 13 mėnesio atlyginimas ir premijos iš pelno); vienkartinių premijų suma nurodoma atskirai; c) apmokėtų valandų skaičius arba apmokėtų valandų skaičius per standartinę darbo savaitę ar mėnesį, apmokėtų viršvalandžių skaičius per atitinkamą mokėjimo laikotarpį ir poilsio dienų skaičius per metus, išskyrus valstybines šventes; d) lytis, amžius ir profesija pagal Tarptautinį standartinį profesijų klasifikatorių, išsilavinimas ir apmokymas, darbo stažas įmonėje, darbo tvarka, t. y. darbas visą ar ne visą darbo dieną ir darbo sutarties rūšis. 6 straipsnis Duomenų rinkimas 1. Tyrimas atliekamas per atitinkamas valstybių narių statistikos tarnybas, kurios parengia tinkamus informacijos rinkimo metodus. 2. Kalbant apie kai kuriuos rodiklius, kaip antai: išsilavinimas ir apmokymas bei darbo sutarties rūšis, valstybėms narėms leidžiama atlikti vėlesnius darbuotojų imties, išrinktos pagrindiniam tyrimui, dalies tyrimus. 3. Asmenys, prašomi pateikti informaciją, privalo atsakyti teisingai, išsamiai ir per nustatytą laiką. Valstybės narės imasi tinkamų priemonių, kad 5 straipsnyje minėtos informacijos pateikimo pareiga nebūtų pažeista. 4. Tyrimo nereikia atlikti, jei valstybės narės turi tikslumo, kokybės ir savalaikiškumo atžvilgiu lygiavertės informacijos, gautos iš kitų tinkamų šaltinių. 5. Komisijos (Eurostato) prašymu valstybės narės jai (jam) perduoda visą informaciją, visų pirma su metodais susijusią informaciją, kuri yra reikalinga šiam reglamentui taikyti. 7 straipsnis Reprezentatyvumas Aukšto lygio patikimumas ir palyginamumas pasiekiamas vartojant tokio dydžio imtis, kurios užtikrintų, kad vidutinio valandinio bruto darbo užmokesčio kintamojo rodiklio pagal NACE 1 red. sekcijas ir sekcijos dalis, jei tokių yra, NUTS 1 lygiu santykinė standartinė paklaida neviršytų 3 %. 8 straipsnis Rezultatų apdorojimas Valstybių narių statistikos tarnybos apdoroja atsakymus į 6 straipsnio 3 dalyje minėtus klausimus arba iš kitų šaltinių gautą informaciją, kaip nurodyta 6 straipsnio 4 dalyje, kad gautų palyginamus rezultatus. 9 straipsnis Rezultatų perdavimas Duomenys turi būti perduoti per 18 mėnesių nuo pamatinio laikotarpio kalendorinių metų pabaigos, įskaitant duomenis, paskelbtus konfidencialiais pagal valstybių narių vidaus teisės aktus arba laikantis statistinių duomenų konfidencialumo praktikos, vadovaujantis 1990 m. birželio 11 d. Tarybos reglamento (Euratom, EEB) Nr. 1588/90 dėl konfidencialių statistinių duomenų perdavimo Europos Bendrijų statistikos tarnybai [10] nuostatomis. 10 straipsnis Įgyvendinimo priemonės Šio reglamento įgyvendinimo priemonės, o būtent: - vartojamos sąvokos, - tikslumo ir kokybės taisyklės, - kintamųjų suskirstymo lygmenys, - tinkamos perduodamų kintamųjų formos, - platinamų lentelių sąrašas, priimamos laikantis 11 straipsnyje nustatytos tvarkos. 11 straipsnis Procedūra Komisijai padeda Statistikos programų komitetas, toliau vadinamas "komitetu", įsteigtas Sprendimu 89/382/EEB, Euratomas. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos siūlymu. Valstybių narių atstovų komitete balsai skaičiuojami taip, kaip nustatyta tame straipsnyje. Pirmininkas nebalsuoja. Komisija imasi priemonių, kurios pradedamos taikyti nedelsiant. Tačiau jeigu tos priemonės neatitinka komiteto nuomonės, Komisija nedelsdama apie jas praneša Tarybai. Šiuo atveju Komisija atideda priemonių, kurių ji nusprendė imtis, taikymą trims mėnesiams nuo tokio pranešimo dienos. Taryba kvalifikuota balsų dauguma gali priimti kitokį sprendimą per ankstesnėje pastraipoje nurodytą laiką. 12 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1995 m. lapkričio 27 d. Tarybos vardu Pirmininkas P. Solbes Mira [1] OL 214, 1964 12 24, p. 3634/64. [2] OL L 249, 1971 11 10, p. 52. [3] OL L 21, 1974 1 25, p. 2. [4] OL L 68, 1978 3 10, p. 3. [5] OL L 219, 1993 8 28, p. 1. [6] OL L 181, 1989 6 28, p. 47. [7] OL L 293, 1990 10 24, p. 1. Reglamentas su paskutiniais pakeitimais, padarytais Reglamentu (EEB) Nr. 761/93 (OL L 83, 1993 4 3, p. 1). [8] OL L 76, 1993 3 30, p. 1. [9] OL L 195, 1980 7 29, p. 35. Direktyva su paskutiniais pakeitimais, padarytais Direktyva 93/84/EEB (OL L 254, 1993 10 12, p. 16). [10] OL L 151, 1990 6 15, p. 1. -------------------------------------------------- PRIEDAS SPECIALIOSIOS NUOSTATOS I. Pamatinio laikotarpio išimtys (2 straipsnis) 1. Prancūzijai: 1994 finansiniai metai ir atitinkamas reprezentatyvusis mėnuo 2. Austrijai: 1996 finansiniai metai ir atitinkamas reprezentatyvusis mėnuo II. Tyrimo taikymo srities išimtys (3 straipsnis) 1. Vokietijai: H, I sekcijos, J sekcijos 67 skyrius ir K sekcija 2. Graikijai: F ir K sekcijos 3. Airijai: I, J ir K sekcijos --------------------------------------------------